**LĒMUMS**

Liepājā

|  |  |
| --- | --- |
| 2022.gada 18.augustā |  Nr.305/12(prot. Nr.12, 5.§) |

Par līdzdarbības līguma slēgšanu

konkursa organizēšanai

Jaunatnes likuma 5.pants noteic pašvaldību kompetenci jaunatnes politikas nozarē un 12.panta septītā daļa noteic, ka pašvaldība var atbalstīt jauniešu iniciatīvas konkursa kārtībā un finansēt jaunatnes organizāciju un jauniešu iniciatīvu grupu projektus pašas noteiktajā kārtībā un apjomā. Likuma “Par pašvaldībām” 12.pants noteic, ka pašvaldības attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav Saeimas, Ministru kabineta, ministriju, citu valsts pārvaldes iestāžu, tiesas vai citu pašvaldību kompetencē vai arī ja šāda darbība nav aizliegta ar likumu.

Liepājas valstspilsētas un Dienvidkurzemes novada attīstības programmas 2022.-2027.gadam pielikuma “Liepājas valstspilsētas pašvaldības rīcības un investīciju plāns” (2022.gada plāns) rīcība Nr.D\_4.4.10. “Jauniešu iniciatīvu atbalsta mehānisma izveide un īstenošana” paredz atbalstu jaunatnei.

Lai veicinātu jauniešu - personu vecumā no 13 līdz 25 gadiem - iniciatīvu sabiedriskajā dzīvē, finansiāli atbalstot jauniešu iniciatīvas, kas veicina jaunatnes iekļaušanos Liepājas kultūras, sporta un izglītības procesos, Liepājas valstspilsētas pašvaldības dome (turpmāk - Dome) 2021.gada 16.decembra saistošajos noteikumos Nr.25 “Par Liepājas valstspilsētas pašvaldības budžetu 2022.gadam” ir paredzējusi finansējumu 5000,00 EUR apmērā jauniešu iniciatīvu projektu konkursa 2022.gadā izstrādei un īstenošanai.

Valsts pārvaldes iekārtas likuma 49.pants noteic, ka privātpersonu ar līdzdarbības līgumu var pilnvarot veikt pārvaldes uzdevumu, kurš neietver pārvaldes lēmuma pieņemšanu vai sagatavošanu, ja, pirmkārt, to veic sabiedriskā labuma (nekomerciālos) nolūkos, otrkārt, tas ir lietderīgi, lai veicinātu sabiedrības iesaistīšanu valsts pārvaldē, un, treškārt, to var veikt vismaz tikpat efektīvi.

Lai nodrošinātu pārvaldes uzdevuma izpildi, pašvaldība ir veikusi tirgus izpēti ar tiesībām organizēt konkursu “Liepājas valstspilsētas jauniešu iniciatīvu projektu konkurss” 2022.gadā. Aptaujas rezultātā par piemērotāko pretendentu izvēlēta biedrība “Attīstības platforma YOU+”. Biedrība dibināta 2017.gadā ar mērķi veicināt jauniešu neformālo izglītību un profesionālo prasmju pilnveidi, un laika gaitā paplašinājusi savu darbību, nodrošinot arī atbalstu sociālā riska jauniešiem, organizējot un vadot dažādas apmācības jauniešiem un darbā ar jaunatni iesaistītajiem, īstenojot pasākumus, kuru laikā jaunieši apgūst dažādas prasmes, tostarp projektu rakstīšanā un iniciatīvu īstenošanā u.c. Biedrību veido jaunatnes jomas profesionāļi, kā arī paši jaunieši, un tā ir viena no aktīvākajām jaunatnes organizācijām Liepājā, darbojoties kā lokālā, tā arī reģionālā un valstiskā līmenī.

Liepājas pilsētas pašvaldības iestādei “Liepājas pilsētas pašvaldības administrācija” nav iespēju realizēt konkursa organizēšanu savu resursu ietvaros ierobežotās cilvēkresursu kapacitātes dēļ - pašvaldības administrācijā strādā tikai viens jaunatnes darbinieks. Arī Liepājas pilsētas pašvaldības iestādes “Liepājas pilsētas Izglītības pārvalde” darbā ar jaunatni iesaistīto darbinieku skaits ir neliels un, pie jau esošo pienākumu izpildes, papildus nav iespējama efektīva konkursa organizēšana un administrēšana.

Ievērojot visu iepriekš minēto, pamatojoties uz Jaunatnes likuma 5.pantu, 12.panta septīto daļu, likuma “Par pašvaldībām” 12.pantu, Valsts pārvaldes iekārtas likuma 48.panta trešo daļu, 49. un 50.pantu, izskatot Liepājas valstspilsētas pašvaldības domes pastāvīgās Pilsētas attīstības komitejas 2022.gada 11.augusta lēmumu (sēdes protokols Nr.8), pastāvīgās Izglītības, kultūras un sporta komitejas 2022.gada 11.augusta lēmumu (sēdes protokols Nr.8) un pastāvīgās Finanšu komitejas 2022.gada 11.augusta lēmumu (sēdes protokols Nr.9), Liepājas valstspilsētas pašvaldības dome **nolemj:**

1. Slēgt Līdzdarbības līgumu (pielikumā) ar biedrību “Attīstības platforma YOU+”.

2. Apstiprināt Liepājas valstspilsētas pašvaldības domes 2022.gada 18.augusta nolikumu Nr.21 “Liepājas valstspilsētas jauniešu iniciatīvu projektu konkursa nolikums”.

3. Pilnvarot Liepājas valstspilsētas pašvaldības izpilddirektoru parakstīt šī lēmuma 1.punktā minēto Līdzdarbības līgumu, kā arī līguma darbības laikā parakstīt nepieciešamos grozījumus, ja tie neskar līguma būtiskās sastāvdaļas.

4. Liepājas pilsētas pašvaldības iestādes “Liepājas pilsētas pašvaldības administrācija” Vides, veselības un sabiedrības līdzdalības daļas jaunatnes darbiniekam kontrolēt lēmuma un Līdzdarbības līguma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Iepirkumu komisijai, Vides, veselības un sabiedrības līdzdalības daļai |